„În şedinţa de Guvern de astăzi a fost aprobată o hotărâre de guvern privind indicatorii tehnico-economici pentru consolidarea şi restaurarea cazinoului din Constanţa. Este vorba despre o clădire cu subsol, parter, un etaj, mansardă, tot parter şi rampă de acces către subsol, precum şi realizarea lucrărilor exterioare, mă refer aici la reabilitare platformă terasă, reţele de utilităţi, zid de apărare şi balustradă”, a declarat Nelu Barbu, la finalul şedinţei de Guvern.

Cazinoul din Constanţa

















Ministerul Dezvoltării transmite că valoarea estimată a proiectului este de aproximatic 112 milioane de lei, iar perioada de execuţie este de 30 de luni.

„Durata estimativă pentru realizarea proiectului este de 30 de luni (3 luni etapa de proiectare şi 27 de luni cea de execuţie). Lucrările la unul dintre cele mai importante obiective turistice din România vor fi realizate de Ministerul Dezvoltării Regionale şi Administraţiei Publice (MDRAP), prin Compania Naţională de Investiţii (CNI), iar valoarea totală estimată a investiţiei este de 111.553.449,35 lei (cu TVA)”, potrivit unui comunicat de presă remis MEDIAFAX.

Potrivit Ministerului Dezvoltării, faţă de documentaţia avizată iniţial, în anul 2015, principalele modificări vizează:

„- reconfigurarea funcţională şi adaptarea spaţiilor interioare şi exterioare la noile funcţiuni propuse prin tema de proiectare, reprezentative pentru viaţa social-culturală a oraşului şi pentru un monument de categorie ”A” cu valoare arhitecturală şi istorică excepţională;

- adaptarea proiectelor de arhitectură, structură şi instalaţii la noile funcţiuni propuse, ţinând cont de actualizarea expertizelor şi studiile la această fază de proiectare;

- revizuirea documentaţiilor de arhitectură şi componente artistice (pictură murală, stucco-marmură, stucatură policromă, metal şi vitralii) pentru tratarea corespunzătoare a degradărilor survenite în perioada 2014 – 2018;

- actualizarea normativelor de proiectare şi a legislaţiei în domeniu”.